**ZÁPIS č.8**

**Z RIADNEHO ZASADNUTIA SPRÁVNEJ RADY TASR**

**26. augusta 2015 so začiatkom o 15.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Ospravedlnený:**

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda rady Vladimír Masár. Konštatoval, že rada je uznášaniaschopná a navrhol program zasadnutia:

**Program:**

**1 . Správa o činnosti TASR za I. polrok 2015**

**2 . Rôzne**

**UZNESENIE č. 21/2015:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

**1. Správa o činnosti TASR za I. polrok 2015**

Predseda Správnej rady TASR požiadal generálneho riaditeľa, aby odprezentoval predložený materiál- Správu o činnosti TASR za I. polrok 2015.

.

Generálny riaditeľ PhDr. Rezník na úvod uviedol, že agentúra splnila v I. polroku 2015 všetky úlohy, ktoré jej vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov. Jej spravodajstvo bolo objektívne, vyvážene a aktuálne informovalo o udalostiach na Slovensku i v zahraničí.

Zdôraznil, že TASR bola vo svojom spravodajstve slobodná a nezávislá. Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny. TASR vo svojom spravodajstve zaznamenala všetky spoločensky dôležité udalosti. Špecifickým produktom je od začiatku roka cyklus správ k Roku Ľudovíta Štúra.

Zosumarizoval činnosť TASR za I.polrok 2015 v číslach:

* TASR vydala 143 034 multimediálnych správ. V slovnom spravodajstve priniesla 78 462 správ, vydala 7 103 zvukov, 53 078 fotografií a 4 391 videospráv.
* TASR v prvom polroku 2015 v porovnaní s prvým polrokom 2014 zvýšila tržby z predaja svojich produktov a služieb o 31,08 %. Zvýšenie celkových príjmov bolo spôsobené predovšetkým zvýšením tržieb v súkromnom sektore a v segmente médií.
* Súhrnné náklady dosiahli za I. polrok výšku 3 441 685 EUR.
* Celkové výnosy za hodnotené obdobie dosiahli čiastku 3 598 071 EUR. Z toho vyplýva, že TASR ukončila I. polrok so ziskom vo výške 156 386 EUR.
* Príjmy TASR dosiahli za I. polrok 2015 sumu 4 414 401 EUR. Výdavky boli vykázané vo výške 4 327 877 EUR.
* Tlačová agentúra I. polrok 2015 ukončila s prebytkom vo výške 86 524 EUR.

Ďalej generálny riaditeľ informoval členov rady, že v rámci koncových webov portály skupiny Teraz.sk a Tablet.TV v prvom polroku 2015 pokračovali v trende rastu počtu návštevníkov, každý mesiac od januára do mája zaznamenali nový historický rekord v návštevnosti. Podľa údajov Gemius.sk navštívilo za prvých šesť mesiacov roku 2015 portály spolu Teraz.sk takmer šesť miliónov návštevníkov. Pre porovnanie, za celý rok 2014 to bolo 3 739 548 návštevníkov. Za pol roka teda portály dosiahli takmer 160 percent celoročného výsledku z roku 2014.

Vyzdvihol, že relácie Tablet.TV sa stali kredibilným zdrojom informácií. Politické diskusie a hodnotiace relácie s politológmi sú dôležitým segmentom politického spravodajstva. Tablet.TV priniesla najviac živých prenosov zo všetkých médií.

Generálny riaditeľ informoval, že TASR prezentovala svoje produktové aktivity a postavenie na mediálnom trhu na medzinárodnej konferencií Európskej aliancie tlačových agentúr (EANA) v Sofii a následne v Bukurešti.

V ďalšej časti sa PhDr. Rezník venoval projektu Digitalizácia archívu TASR. Projekt bol ukončený k 30. júnu 2015 a možno ho pokladať za vzorový projekt tak z pohľadu realizácie, termínov i kvality prevedenia. Na tomto konštatovaní sa oficiálne i neoficiálne zhodli rôzni predstavitelia kontrolných skupín, ktoré projekt preverovali v štandardných kontrolách.

V projekte bolo zdigitalizovaných spolu 1 536 200 digitálnych objektov. Na konci projektu bolo sprístupnených verejnosti 90 % z digitálnych objektov, čo je 1 382 580 digitálnych objektov prostredníctvom moderného prezentačného a vyhľadávacieho rozhrania vtedy.tasr.sk. TASR pripravuje tiež web vtedy.sk, ktorý by mal vytvárať na základe archívnych fotografií a správ aktualizované kolekcie.

Generálny riaditeľ podrobne oboznámil členov rady s plnením úloh jednotlivých redakcií za I. polrok. Zhodnotil aj plnenie úloh TASR vo verejnom záujme. Ďalej sa venoval personálnemu obsadeniu a technickému stavu agentúrnych systémov. Opätovne informoval členov rady o technických problémoch so zastaralým redakčným systémom. Hovoril aj o rokovaniach a plánovanom riešení tohto stavu.

Podrobný finančný stav agentúry a medziročný vývin situácie v obchode a marketingu predložil členom rady rady v tabuľkovej analýze a v grafoch.

Na záver generálny riaditeľ PhDr. J.Rezník vyzdvihol, že TASR má kvalitné a kredibilné spravodajstvo, ktoré odoberajú všetky významné médiá na Slovensku bez ohľadu na ich politicko-spoločenskú inklináciu. Má rastúce portfólio koncových médií, ktoré sú významným nástrojom distribúcie informácií pre verejnosť. Zdôraznil, že TASR v prvom polroku 2015 opäť zhodnotila svoje personálne i inovatívne kvality a posilnila si postavenie na mediálnom trhu.

Predseda Správnej rady TASR V. Masár poďakoval generálnemu riaditeľovi a otvoril rozpravu.

V rámci rozpravy členovia Správnej rady TASR vysoko ocenili prácu manažmentu a všetkých redaktorov TASR. P. Alakša upozornil na administratívno-štábnu kultúru predloženej správy – požiadal zjednotiť názov organizácie a tiež písanie mien.

Predseda Správnej rady ukončil rozpravu a navrhol uznesenie.

**UZNESENIE č. 22/2015**

Správna rada TASR berie na vedomie Správu o činnosti TASR za I. polrok 2015 a po zapracovaní prednesených (administratívnych) pripomienok schvaľuje, aby ju generálny riaditeľ odprezentoval vo Výbore NR SR pre kultúru a médiá.

Za : 5 Proti: 0 Zdržal sa: 0

**Uznesenie bolo prijaté.**

**2. Rôzne**

Predseda SR TASR V. Masár oboznámil členov SR TASR s obsahom listu, ktorý bol SR TASR doručený z Ministerstva spravodlivosti SR – odbor kontrola sťažností, v ktorom MS SR oznamuje SR TASR, že nie je na vybavenie podania príslušné a odstupuje podanie na ďalšie vybavenie resp.určenie ďalšieho postupu. GR TASR požiadal o ozrejmenie súvislostí**.**

Generálny riaditeľ oboznámil členov rady s opakovanou sťažnosťou R.CH. o sprístupnení archívnych dokumentov, resp. obmedzení prístupu k nim.Podľa opakovaného preverovania a prešetrenia TASR sa sťažovateľom požadované dokumenty v archíve TASR nenachádzajú a preto nie je možné obmedziť prístup k nim. PhDr. J. Rezník predložil členom správnej rady zápisnicu o prešetrení tejto sťažnosti evidovanú pod ev.č. : 1/S/2015-TASR.

Predseda rady požiadal generálneho riaditeľa, aby členom správnej rady v súlade s § 12, ods. (1) pís. l) Zákon o TASR boli poskytnuté všetky dokumenty sťažovateľa i odpovede TASR resp. iných orgánov v tejto veci. Dokumenty požiadal zaslať do 10 prac. dní , aby si členovia rady mohli v súlade s § 12, ods. (1) písm. l) Zákona o TASR utvoriť vlastný názor a navrhnúť opatrenia. K riešeniu sťažnosti sa vrátia po preštudovaní materiálov na ďalšom rokovaní rady v septembri. S návrhom predsedu Správnej rady V.Masára súhlasili všetci členovia rady.

Členovia správnej rady sa dohodli na termíne ďalšieho zasadnutia 30. 9. 2015 (streda) o 15,00 h.

Bratislava 26.8. 2015

Zapísal: V. Masár, v. r.

Predseda správnej rady TASR